Μπέλα Γ΄ της Ουγγαρίας

Ο **Μπέλα Γ**' (ουγγρικά: *III. Béla*, κροατικά: *Bela III*, σλοβακικά: *Belo III*· περ. 1148 – 23 Απριλίου 1196) ήταν Βασιλιάς της Ουγγαρίας και της Κροατίας μεταξύ 1172 και 1196. Ήταν ο δεύτερος γιος του βασιλιά Γκέζα Β' και της συζύγου του Ευφροσύνης του Κιέβου, κόρης του Μστισλάβ Α΄ μεγάλου πρίγκιπα του Κιέβου. Γύρω στο 1161 ο Γκέζα παραχώρησε στον Μπέλα ένα δουκάτο, που περιλάμβανε την Κροατία, την κεντρική Δαλματία και πιθανώς το Σίρμιο. Σύμφωνα με μια συνθήκη ειρήνης μεταξύ του μεγαλύτερου αδελφού του Στέφανου Γ', που διαδέχθηκε τον πατέρα τους το 1162, και του Βυζαντινού Αυτοκράτορα Μανουήλ Α' Κομνηνού, ο Μπέλα μετακόμισε στην Κωνσταντινούπολη το 1163. Μετονομάστηκε σε *Αλέξιος* και ο αυτοκράτορας του παραχώρησε το νεοσύστατο ανώτερο αυλικό τίτλο *[[δεσπότης]]* και τον αρραβώνιασε με την κόρη του Μαρία. Η πατρική κληρονομιά του Μπέλα προκάλεσε ένοπλες συγκρούσεις μεταξύ της Βυζαντινής Αυτοκρατορίας και του Βασιλείου της Ουγγαρίας μεταξύ 1164 και 1167, επειδή ο Στέφανος Γ' προσπάθησε να εμποδίσει τους Βυζαντινούς να αναλάβουν τον έλεγχο της Κροατίας, της Δαλματίας και του Σίρμιου. Ο Μπέλα-Αλέξιος, που ορίστηκε διάδοχος του αυτοκράτορα Μανουήλ το 1165, έλαβε μέρος σε τρεις βυζαντινές εκστρατείες κατά της Ουγγαρίας. Ο αρραβώνας του με την κόρη του αυτοκράτορα διαλύθηκε μετά τη γέννηση του αδερφού της Αλέξιου το 1169. Ο αυτοκράτορας αποστέρησε τον Μπέλα από τον υψηλό τίτλο του, δίνοντάς του τον κατώτερο βαθμό του *[[Καίσαρας|καίσαρα]]*.

Ο Στέφανος Γ' πέθανε στις 4 Μαρτίου 1172 και ο Μπέλα αποφάσισε να επιστρέψει στην Ουγγαρία. Πριν από την αναχώρησή του δεσμεύτηκε ότι δεν θα πολεμούσε ποτέ κατά της Βυζαντινής Αυτοκρατορίας. Παρόλο που οι Ούγγροι ιεράρχες και άρχοντες ανακήρυξαν ομόφωνα τον Μπέλα βασιλιά, ο Λουκάς, Αρχιεπίσκοπος του Έστεργκομ αντιτάχθηκε στη στέψη του λόγω της υποτιθέμενης σιμωνίας του. Τελικά, ο Αρχιεπίσκοπος της Κάλοτσα τον έστεψε βασιλιά στις 18 Ιανουαρίου 1173, με την έγκριση του Πάπα Αλέξανδρου Γ'. Ο Μπέλα πολέμησε με το μικρότερο αδερφό του Γκέζα, τον οποίο κράτησε αιχμάλωτο για περισσότερο από μια δεκαετία. Εκμεταλλευόμενος τις εσωτερικές συγκρούσεις στη Βυζαντινή Αυτοκρατορία μετά τον θάνατο του αυτοκράτορα Μανουήλ ο Μπέλα κατέλαβε ξανά την Κροατία, τη Δαλματία και το Σίρμιο μεταξύ 1180 και 1181. Κατέλαβε το Πριγκιπάτο της Γαλικίας το 1188, αλλά το έχασε μέσα σε δύο χρόνια.
Βρήκε ευκαιρία με την αναστάτωση που ακολούθησε τον θάνατο του Μανουήλ Α' και κατέλαβε την Κροατία (1180-1181). Επίσης και το πριγκιπάτο της Γαλικίας (Halych) το 1188 για δύο όμως έτη.

Ο Μπέλα προώθησε τη χρήση γραπτών πηγών κατά τη διάρκεια της βασιλείας του. Ουγγρικά χρονικά ήδη του 14ου αιώνα αναφέρουν μάλιστα ότι ήταν υπεύθυνος για την ίδρυση του Βασιλικού Δικαστηρίου. Το βασιλικό παλάτι που έχτισε στο Έστεργκομ ήταν το πρώτο δείγμα γοτθικής αρχιτεκτονικής στην Κεντρική Ευρώπη. Ήταν ο πλουσιότερος Ευρωπαίος μονάρχης της εποχής του, σύμφωνα με ένα κατάλογο των εσόδων του, αλλά η αξιοπιστία του καταλόγου αμφισβητείται.

## Πρώτα χρόνια
### Παιδική ηλικία (περ. 1148–1163)

Ο Μπέλα ήταν ο δεύτερος γιος του Γκέζα Β΄ της Ουγγαρίας και της συζύγου του Ευφροσύνης του Κιέβου. Η ημερομηνία γέννησής του δεν έχει καταγραφεί. Οι μελέτες των οστών του δείχνουν ότι πέθανε το 1196 σε ηλικία περίπου 49 ετών, επομένως πρέπει να γεννήθηκε γύρω στο 1148.

Η αναφορά του σύγχρονού του Ιωάννη Κίνναμου στην «επικράτεια που ο πατέρας του, ενώ ζούσε, είχε κατανείμει»[3] στον Μπέλα δείχνει ότι ο Γκέζα Β΄ παραχώρησε μια ξεχωριστή επικράτεια κατά το έθιμο στον μικρότερο γιο του. Η πατρική κληρονομιά του Μπέλα περιλάμβανε σίγουρα το κεντρικό τμήμα της Δαλματίας, (που περιλάμβανε το Σίμπενικ, το Σπλιτ και το Τρόγκιρ, που είχαν αποδεχτεί την επικυριαρχία των Βασιλέων της Ουγγαρίας για δεκαετίες), επειδή ο Κίνναμος ανέφερε την επαρχία «ως κληρονομιά του Μπέλα». Οι ιστορικοί Φέρεντς Μακ και Γκιούλα Μόραβτσικ συμφωνούν ότι ο Μπέλα έλαβε επίσης την Κροατία από τον πατέρα του. Το αν το Σίρμιο ήταν επίσης μέρος της κληρονομιάς του ή αν το απέκτησε μόνο μετά τον θάνατο του πατέρα του υπόκειται σε επιστημονικές συζητήσεις. Σύμφωνα με τον ιστορικό Ουώρεν Τρέντγκολντ η κληρονομιά του Μπέλα περιλάμβανε επίσης τη Βοσνία. Η ακριβής ημερομηνία της παραχώρησης του Γκέζα Β΄ δεν μπορεί να προσδιοριστεί, αλλά σύμφωνα με τον Mακ ο Μπέλα φαίνεται ότι έλαβε το δουκάτο του γύρω στο 1161.

Τον Γκέζα Β', που πέθανε στις 31 Μαΐου 1162, διαδέχθηκε ο πρωτότοκος γιος του Στέφανος Γ'. Ο Στέφανος Γ' φαίνεται να είχε εγκρίνει την κατοχή του δουκάτου από τον Μπέλα, επειδή ο Κίνναμος αναφέρεται στη χώρα που «προ πολλού είχε παραχωρηθεί στον Μπέλα από τον Γκέζα και τον Στέφανο. Λίγο μετά την άνοδό του στον θρόνο ο Στέφανος Γ' εκδιώχθηκε από τους θείους του Λαδίσλαο Β' και Στέφανο Δ'. Ο Βυζαντινός Αυτοκράτορας Μανουήλ Α΄ Κομνηνός, υποστήριξε την κατάληψη της εξουσίας από τους θείους, αλλά ο Στέφανος Γ' επέστρεψε στην Ουγγαρία και ανέκτησε το στέμμα του με τη βία στα μέσα του 1163. Ο Μπέλα πιθανότατα παρέμεινε ουδέτερος κατά τη διάρκεια της σύγκρουσης του αδελφού του με τους θείους τους, επειδή δεν υπάρχει καμία αναφορά για τη δράση του το 1162 και το 1163.

Το 1163 ο Αυτοκράτορας Μανουήλ υπέγραψε συνθήκη ειρήνης με τον Στέφανο Γ', με την οποία αποκήρυξε την υποστήριξή του προς τους αντιπάλους του. Σε αντάλλαγμα ο Στέφανος Γ' συμφώνησε να στείλει τον Μπέλα στην Κωνσταντινούπολη και να επιτρέψει στους Βυζαντινούς να καταλάβουν το δουκάτο του. Ο Αυτοκράτορας υποσχέθηκε επίσης ότι θα αρραβωνιάσει την κόρη του Μαρία με τον Μπέλα.

### ''Δεσπότης'' Aλέξιος (1163–1169)

Ο Αυτοκράτορας Μανουήλ έστειλε τον *σεβαστό* Γεώργιο Παλαιολόγο να συνοδεύσει τον Μπέλα στη Βυζαντινή Αυτοκρατορία. Ο Μπέλα έφτασε στην Κωνσταντινούπολη γύρω στα τέλη του 1163. Μετονομάστηκε Αλέξιος και έλαβε τον τίτλο του *[[Δεσπότης|δεσπότη]]* («άρχοντα»), που μόνο οι αυτοκράτορες χρησιμοποιούσαν μέχρι τότε. Τότε ανακοινώθηκε επίσης επίσημα ο αρραβώνας του Μπέλα με την κόρη του αυτοκράτορα.

Ο Στέφανος Γ' εισέβαλε στο Σίρμιο το καλοκαίρι του 1164. Ο Αυτοκράτορας Μανουήλ οδήγησε τον στρατό του εναντίον του, δηλώνοντας ότι έφτασε «όχι για να πολεμήσει τους Ούγγρους, αλλά για να ανακτήσει τη γη του για τον Μπέλα», σύμφωνα με τον Kίνναμο. Ο Μπέλα-Αλέξιος —μαζί με τον θείο του Στέφανο Δ' και τον μακρινό συγγενή τους Στέφανο Καλαμάνο— συνόδευσαν τον αυτοκράτορα κατά τη διάρκεια της εκστρατείας. Σε λίγο μια νέα συνθήκη ειρήνης υπογράφηκε, αναγκάζοντας για άλλη μια φορά τον Στέφανο Γ' να εγκαταλείψει το δουκάτο του Μπέλα. Βυζαντινός στρατός κατέλαβε το Σίρμιο, που οργανώθηκε σε βυζαντινό θέμα ή περιοχή.

Ο Στέφανος Γ' εξαπέλυσε μια νέα εισβολή κατά του Σίρμιου την άνοιξη του 1165. Ο Αυτοκράτορας Μανουήλ διεύθυνε την αντεπίθεση και ο Μπέλα τον συνόδευσε ξανά. Οταν ο αυτοκρατορικός στρατός ανακατέλαβε το Ζίμονι (σημερινό Ζέμουν της Σερβίας) ο Μπέλα έπεισε τον αυτοκράτορα να απαγορεύσει την εκτέλεση των Ούγγρων στρατιωτών που αιχμαλωτίστηκαν στο φρούριο. Βυζαντινός στρατός κατέλαβε και τη Δαλματία. Ακολούθησε μια νέα συνθήκη ειρήνης μεταξύ του Στεφάνου Γ' και του Αυτοκράτορα Μανουήλ, που επιβεβαίωσε την επικυριαρχία του αυτοκράτορα στο πρώην δουκάτο του Μπέλα. Η Δαλματία και η Βοσνία σύντομα έγιναν βυζαντινά θέματα.

Ο Αυτοκράτορας Μανουήλ ανακήρυξε πανηγυρικά διαδόχους του την κόρη του και τον Μπέλα-Αλέξιο και ανάγκασε τους προύχοντες του Βυζαντίου να τους ορκιστούν πίστη το φθινόπωρο του 1165. Μόνο ο ξάδερφος του αυτοκράτορα Ανδρόνικος Κομνηνός τόλμησε να καταδικάσει αυτή την πράξη, ρωτώντας: «Τι τρέλα είναι αυτή του αυτοκράτορα να θεωρεί κάθε Ρωμαίο ανάξιο για το νυφικό κρεβάτι της κόρης του, να διαλέγει πριν από όλους αυτό τον ξένο και παρείσακτο για αυτοκράτορα των Ρωμαίων και να κάθεται πάνω απ' όλους μας ως άρχοντας;», σύμφωνα με τον σχεδόν σύγχρονό του Νικήτα Χωνιάτη. Ο Μπέλα-Αλέξιος συμμετείχε στη Σύνοδο των Βλαχερνών το 1166, μαζί με τον Αυτοκράτορα Μανουήλ και τον Οικουμενικό Πατριάρχη Λουκά Χρυσοβέργη. Την άνοιξη του 1166 ο Μπέλα-Αλέξιος συνόδευσε τον *[[Πρωτοστράτωρ|πρωτοστράτορα]]* Αλέξιο Αξούχο, που οδήγησε ένα βυζαντινό στρατό εναντίον της Ουγγαρίας σε αντίποινα για μια νέα ουγγρική εισβολή στο Σίρμιο.Στις 11 Απριλίου 1166, αν και ο Μπέλα-Αλέξιος και η αρραβωνιαστικιά του είχαν συγγένεια μεταξύ τους, ο Αυτοκράτορας Μανουήλ επικύρωσε μια απόφαση του Οικουμενικού Πατριάρχη, που ανέφερε ότι οι γάμοι μεταξύ συγγενών ως έβδομου βαθμού ήταν άκυροι. Ο Μανουήλ μάλιστα πρότεινε γάμο μεταξύ της κόρης του (της αρραβωνιαστικιάς του Μπέλα-Αλέξιο) και του νέου Βασιλιά της Σικελίας Γουλιέλμου Β΄ το φθινόπωρο του 1166.

Ένας νέος πόλεμος ξέσπασε μεταξύ της Ουγγαρίας και της Βυζαντινής Αυτοκρατορίας το 1167, επειδή ο Μπέλα-Αλέξιος «διεκδίκησε το βασίλειο» του αδελφού του, σύμφωνα με τον σύγχρονό τους Ράχεβιν. Ο Ερρίκος του Μύγκελν έγραψε επίσης ότι πολλοί Ούγγροι προσχώρησαν και υπηρέτησαν τον στρατό του Μπέλα-Αλέξιου, δηλώνοντας ότι «το Βασίλειο της Ουγγαρίας ανήκε δικαιωματικά σε αυτόν». Στις 8 Ιουλίου 1167 ο Βυζαντινός στρατός εξολόθρευσε τα Ουγγρικά στρατεύματα στη Μάχη του Σίρμιου. Υπεγράφη συνθήκη ειρήνης, που έβαλε τέλος στην περίοδο των πολέμων μεταξύ της Ουγγαρίας και της Βυζαντινής Αυτοκρατορίας και επιβεβαίωσε την κυριαρχία της δεύτερης στην κεντρική Δαλματία, τη Βοσνία και το Σίρμιο.

### ''Καίσαρ'' Αλέξιος (1169–1172)
Η σύζυγος του Αυτοκράτορα Μανουήλ Μαρία της Αντιόχειας γέννησε ένα γιο που ονομάστηκε Αλέξιος στις 14 Σεπτεμβρίου 1169. Ο αυτοκράτορας διέλυσε τον αρραβώνα της κόρης του με τον Μπέλα-Αλέξιο,  του αφαίρεσε επίσης τον τίτλο του *δεσπότη* αλλά του έδωσε τον κατώτερο βαθμό του *[[Καίσαρας|καίσαρα]]. Την άνοιξη του 1170 ο Μπέλα-Αλέξιο παντρεύτηκε την κουνιάδα του αυτοκράτορα [[Αγνή της Αντιόχειας]]. Το ζευγάρι πήγε για προσκύνημα στους [[Άγιοι Τόποι|Αγίους Τόπους]]  και στην [[Ιερουσαλήμ]] δώρησαν 10.000 [[Μπεζάντ|βυζαντινά]] στους [[Οσπιτάλιοι Ιππότες|Ιωαννίτες Ιππότες]] ως αποζημίωση για τη φιλοξενία τους. Στο καταστατικό της επιχορήγησης ο Μπέλα-Αλέξιος αυτοχαρακτηρίζεται ως «Αρχοντας Α., Δούκας της Ουγγαρίας, της Δαλματίας και της Κροατίας», αγνοώντας τον τίτλο που του είχε πρόσφατα απονείμει ο αυτοκράτορας.

==Βασιλεία==
===Στέψη (1172–1173)===
Ο αδελφός του Μπέλα Στέφανος Γ' πέθανε στις 4 Μαρτίου 1172. Ο Aρνολντ του [[Λύμπεκ]], που έμενε στο [[Έστεργκομ]], κατέγραψε μια φήμη ότι ο Στέφανος είχε δηλητηριαστεί από τους υποστηρικτές του Μπέλα, αλλά καμία άλλη πηγή δεν επαληθεύει αυτή τη φήμη. Η χήρα του Στέφανου Γ'[[Αγνή της Αυστρίας (π.1151-1182)|Αγνή]] έφυγε από την Ουγγαρία, αν και ήταν έγκυος, όταν πέθανε ο σύζυγός της. Μια ουγγρική αντιπροσωπεία επισκέφτηκε τον Αυτοκράτορα Μανουήλ και τον Μπέλα στη [[Σόφια|Σερδική]] (σημερινή Σόφια της Βουλγαρίας) και απαίτησε «να τους σταλεί ο Μπέλα ως βασιλιάς», επειδή «η αρχή της δικαιοσύνης έδειχνε αυτόν» μετά τον θάνατο του αδελφού του, σύμφωνα με τον Κίνναμο. Ο Κίνναμος αναφέρει επίσης ότι ο αυτοκράτορας Μανουήλ έκανε τον Μπέλα βασιλιά όταν του «ορκίσθηκε να τηρεί για όλη τη διάρκεια της ζωής του οτιδήποτε θα ήταν ωφέλιμο» για τον αυτοκράτορα και τους Βυζαντινούς. Μια επιστολή που γράφτηκε από τον Βυζαντινό Αυτοκράτορα [[Ισαάκιος Β΄ Άγγελος|Ισαάκιο Β΄ Άγγελο]] το 1196 αναφέρει ότι την ίδια στιγμή ο Μπέλα υποσχέθηκε ότι δεν θα υποστήριζε ποτέ τους Σέρβους αν πολεμούσαν εναντίον της Βυζαντινής Αυτοκρατορίας.

Ο Μπέλα και η γυναίκα του έφτασαν στο [[Σέκεσφεχερβαρ]] στα τέλη Απριλίου ή στις αρχές Μαΐου. Ο Μπέλα εξελέγη ομόφωνα βασιλιάς από τους "προύχοντες του Ουγγρικού βασιλείου", σύμφωνα με μια επιστολή που έγραψε ο [[Πάπας Αλέξανδρος Γ΄]] το 1179. Ωστόσο η στέψη του καθυστέρησε, επειδή ο Λουκάς, Αρχιεπίσκοπος του Έστεργκομ, αρνήθηκε να την κάνει. Ο αρχιεπίσκοπος κατηγόρησε τον βασιλιά για [[σιμωνία]], επειδή είχε δώσει έναν πολύτιμο μανδύα στον εκπρόσωπο του. Σύμφωνα με μια επιστημονική θεωρία ο Αρχιεπίσκοπος Λουκάς φοβόταν επίσης ότι η επιρροή των «[[Σχίσμα του 1054|σχισματικών]]» θα αυξανόταν υπό την κυριαρχία του Μπέλα. Ωστόσο η πλειονότητα των βαρόνων και των ιεραρχών παρέμεινε πιστή στον Μπέλα. Ο Μπέλα ζήτησε τη βοήθεια της Αγίας Έδρας εναντίον του Αρχιεπισκόπου Λουκά. Κατόπιν αιτήματος του ο Πάπας Αλέξανδρος Γ' εξουσιοδότησε τον Αρχιεπίσκοπο της Kάλοτσα να χρίσει τον Μπέλα βασιλιά και να «τοποθετήσει το στέμμα στο κεφάλι του». Η στέψη του Μπέλα έγινε στις 18 Ιανουαρίου 1173. Εξέδωσε καταστατικό που επιβεβαίωνε το δικαίωμα των αρχιεπισκόπων του Έστεργκομ να στέφουν τους Ούγγρους μονάρχες. Η ενοποίηση των λεγόμενων «Ελληνικού» και «Λατινικού» στέμματος στο Ιερό Στέμμα της Ουγγαρίας φαίνεται ότι συνέβη κατά τη διάρκεια της βασιλείας του.

===Συγκρούσεις (1173–1178)===
Ο Αρχιεπίσκοπος Λουκάς έπεσε στη δυσμένεια του Μπέλα και αγνοήθηκε από αυτόν στα πρώτα χρόνια της βασιλείας του. Αντί για τον Λουκά ο Αρχιεπίσκοπος της Kάλοτσα βάφτισε τον πρωτότοκο γιο του Μπέλα, τον [[Ίμρε της Ουγγαρίας|Εμερικ]], το 1174. Ωστόσο η τέλεση μυστηρίων για τα μέλη της βασιλικής οικογένειας ήταν πάντα έργο των αρχιεπίσκοπων του Έστεργκομ. Σύμφωνα με ένα χρονικό της Βοημίας (*Continuatio Gerlaci abbatis Milovicensis*) ο Μπέλα φυλάκισε τον μικρότερο αδελφό του Γκέζα, αλλά αυτός δραπέτευσε από τη φυλακή και κατέφυγε στην Αυστρία το 1174 ή το 1175. Ο βασιλικός δικαστής του Στέφανου Γ' Λέρνιτς ακολούθησε τον Γκέζα. Όταν ο [[Ερρίκος Β΄ της Αυστρίας|ΕρρίκοςΓιασόμιργκοτ]], Δούκας της Αυστρίας, αρνήθηκε να εκδώσει τον Γκέζα ο Μπέλα ξεκίνησε ληστρικές επιδρομές στην Αυστρία, μαζί με τον [[Σομπιέσλαφ Β΄ της Βοημίας|Σομπιέσλαφ Β΄]], Δούκα της Βοημίας. Εν τω μεταξύ ο Μπέλα έστειλε ενισχύσεις στον Αυτοκράτορα Μανουήλ για να τον βοηθήσει στον αγώνα του εναντίον των [[Σουλτανάτο του Ρουμ|Σελτζούκων]], αλλά οι ενωμένες δυνάμεις τους ηττήθηκαν στη [[Μάχη του Μυριοκέφαλου]] στις 17 Σεπτεμβρίου 1176.

Ο Γκέζα προσπάθησε να πείσει τον Σομπιέσλαφ Β΄ της Βοημίας να τον βοηθήσει να συναντήσει τον [[Φρειδερίκος Α΄ Βαρβαρόσσα|Φρειδερίκος Α΄, Αυτοκράτορα της Αγίας Ρωμαϊκής Αυτοκρατορίας]], αλλά εκείνος συνέλαβε τον Γκέζα και τον παρέδωσε στον Μπέλα το 1177. Ο Μπέλα φυλάκισε για άλλη μια φορά τον αδερφό του και έθεσε επίσης τη μητέρα τους Ευφροσύνη υπό περιορισμό. Σε αντίποινα για τον ρόλο του Σομπιέσλαφ στη σύλληψη του Γκέζα ο Αυτοκράτορας Φρειδερίκος τον εκθρόνισε και διόρισε στη θέση του δούκα ένα άλλο μέλος της [[Οίκος των Πρεμυσλιδών|δυναστείας των Πρεμυσλιδών]], τον [[Φρειδερίκος της Βοημίας|Φρειδερίκο]]. Ο Αυτοκράτορας της Αγίας Ρωμαϊκής Αυτοκρατορίας διέταξε τον νέο Δούκα της Αυστρίας [[Λεοπόλδος Ε΄ της Αυστρίας|Λεοπόλδο Ε']] να εισβάλει στη Βοημία. Ο Μπέλα παρενέβη άμεσα, απειλώντας τον Λεοπόλδο Ε' με εισβολή, αναγκάζοντάς τον να εγκαταλείψει τη Βοημία.

===Επέκταση και μεταρρυθμίσεις (1178–1194)===
Ο επί χρόνια ευνοούμενος του Μπέλα ο Ανδρέας, Αρχιεπίσκοπος της Kάλοτσα, τον προσέβαλε γύρω στο 1178. Ο Μπέλα αποστέρησε αμέσως αυτόν και τον υποστηρικτή του, τον Πρόεδρο του Θησαυροφυλακείου του [[Σέκεσφεχερβαρ]] από τα αξιώματά τους και κατάσχεσε τα έσοδα του Αρχιεπισκόπου. Ο Πάπας Αλέξανδρος Γ' επέβαλε στον Μπέλα εκκλησιαστικές κυρώσεις, αλλά αυτός συμφιλιώθηκε με τον Αρχιεπίσκοπο Λουκά του [[Έστεργκομ]], ο οποίος τον συγχώρησε και αφόρισε τον Ανδρέα της Kάλοτσα. Η σύγκρουση έληξε με ένα συμβιβασμό με τη μεσολάβηση της Αγίας Έδρας: Ο Ανδρέας ζήτησε από τον Μπέλα να του δώσει χάρη και ο Μπέλα τον επανέφερε στη θέση του αρχιεπισκόπου.

Μετά από πρόσκληση του Μπέλα ήρθαν [[Τάγμα των Κιστερκιανών|κιστερκιανοί]] μοναχοί από τη Γαλλία και ίδρυσαν νέα κιστερκιανά αβαεία στο Εγκρες, το Ζιρκ, το Σέντγκοταρντ και το Πίλις μεταξύ 1179 και 1184. Τη δεκαετία του 1180 ο Μπέλα ξεκίνησε την οικοδόμηση ενός υψηλού βασιλικού κάστρου και ενός νέου καθεδρικού ναού στο Έστεργκομ. Ωστόσο σχεδόν συνεχώς περιόδευε ανά τη χώρα. Σύμφωνα με μια επιγραφή σε ένα πλίνθο που βρέθηκε στο [[Μαγκλίτς (Μπάτσκι Πέτροβατς)|Μπούλκεσι]] (σημερινό Μαγκλίτς της Σερβίας) ο Μπέλα υποστήριξε το βάπτισμα ενός Γερμανού "φιλοξενούμενου εποίκου" σε αυτό το χωριό.

Στην αυτοκρατορική αυλή της Κωνσταντινούπολης ο Μπέλα έμαθε τη σημασία μιας καλά οργανωμένης διοίκησης. Σύμφωνα με το *Εικονογραφημένο Χρονικό* «εισήγαγε την ίδια μορφή αντιμετώπισης αναφορών όπως συνηθιζόταν στη ρωμαϊκή και αυτοκρατορική αυλή», που υποδηλώνει ότι η Βασιλική Καγκελαρία άρχισε να λειτουργεί ως ξεχωριστό γραφείο επί της βασιλείας του. Εδωσε έμφαση στη σημασία των γραπτών αρχείων, επιβάλλοντας το 1181 την έκδοση ενός καταστατικού χάρτη για όλες τις συναλλαγές που πραγματοποιούντο παρουσία του.

Ο Αυτοκράτορας Μανουήλ Α' πέθανε στις 24 Σεπτεμβρίου 1180. Μέσα σε έξι μήνες ο Μπέλα είχε αποκαταστήσει την επικυριαρχία του στη [[Δαλματία]], αλλά δεν υπάρχουν λεπτομερείς αναφορές της εποχής για τα γεγονότα. Οι πολίτες του [[Σπλιτ]] «επέστρεψαν στην ουγγρική κυριαρχία» αμέσως μετά τον θάνατο του Μανουήλ, σύμφωνα με τον Θωμά τον Αρχιδιάκονο του 13ου αιώνα. Το [[Ζάνταρ]] αποδέχτηκε επίσης την επικυριαρχία του Μπέλα στις αρχές του 1181. Ο ιστορικός Τζων Β. Α. Φάιν γράφει ότι ο Μπέλα ανέκτησε την επικυριαρχία της Δαλματίας «όπως φαίνεται αναίμακτα και με αυτοκρατορική συναίνεση», επειδή οι Βυζαντινές αρχές προτιμούσαν να κυβερνά την επαρχία ο Μπέλα παρά η [[Βενετική Δημοκρατία|Δημοκρατία της Βενετίας]].

Οι λεπτομέρειες της ανακατάκτησης του Σιρμίου είναι επίσης ασαφείς. Ο [[Ανδρόνικος Α΄ Κομνηνός|Ανδρόνικος Κομνηνός]] κατηγόρησε τη μητέρα του νεαρού Βυζαντινού Αυτοκράτορα [[Αλέξιος Β΄ Κομνηνός|Αλεξίου Β']] ότι υποκινούσε τον Μπέλα —τον κουνιάδο της— να λεηλατήσει την περιοχή του [[Βελιγράδι|Βελιγραδίου]] και του Μπάραντς (σημερινό Μπρανίτσεβο της Σερβίας) τον Μάιο του 1182, υπονοώντας ότι ο Μπέλα είχε τότε κατέλαβε το Σίρμιο. Τον ίδιο μήνα ο Ανδρόνικος Κομνηνός αιχμαλώτισε τη Χήρα Αυτοκράτειρα και τη δολοφόνησε μέσα στο έτος αυτό. Εκμεταλλευόμενος την αναδυόμενη αναρχία στη Βυζαντινή Αυτοκρατορία ο Μπέλα προχώρησε μέχρι τη [[Νις (Σερβία)|Νις]] και τη Σερδική το πρώτο μισό του 1183. Στη δεύτερη άρπαξε το φέρετρο που περιείχε τα λείψανα του Αγίου Ιωάννη της [[Μοναστήρι της Ρίλα|Ρίλα]] και διέταξε «να μεταφερθεί με μεγάλες τιμές στη χώρα του και να κατατεθεί με τιμή στην εκκλησία» του Έστεργκομ, σύμφωνα με τον *Βίο από τον Πρόλογο της Σόφιας* του Αγίου. Ο Mακ γράφει ότι ο Μπέλα αποσύρθηκε από τις περιοχές νότια του Δούναβη, αλλά ο ιστορικός Πωλ Στέφενσον αναφέρει ότι ο Μπέλα διατήρησε αυτά τα εδάφη.

Ο Ανδρόνικος Κομνηνός δολοφόνησε τον Αυτοκράτορα Αλέξιο Β' στα τέλη του 1183. Ο σύγχρονός του [[Ευστάθιος Θεσσαλονίκης|Ευστάθιος της Θεσσαλονίκης]] γράφει ότι οι αντίπαλοι του Ανδρόνικου έστειλαν επιστολές σε πολλούς μονάρχες, συμπεριλαμβανομένου του Μπέλα Γ΄, προτρέποντάς τους να επιτεθούν στον Ανδρόνικο. Σύμφωνα με τον Ανσμπερτ και άλλους δυτικοευρωπαίους χρονικογράφους ο Μπέλα εισέβαλε στη Βυζαντινή Αυτοκρατορία στις αρχές του 1185. Μετά την πτώση του Ανδρόνικου Α' τον Σεπτέμβριο ο Μπέλα υπέγραψε συνθήκη ειρήνης με τον νέο Αυτοκράτορα [[Ισαάκιος Β΄ Άγγελος|Ισαάκιο Β' Άγγελο]], που[91] παντρεύτηκε την κόρη του Μπέλα [[Μαργαρίτα της Ουγγαρίας|Μαργαρίτα]] και αυτός του παραχώρησε τις περιοχή της Νις και του Μπάραντς ως προίκα της κόρης του. Με την ευκαιρία αυτή επιστράφηκαν στη Σερδική και τα λείψανα του Αγίου Ιωάννη της Ρίλα. Ο Μπέλα παντρεύτηκε τη [[Μαργαρίτα της Γαλλίας, βασίλισσα της Αγγλίας και της Ουγγαρίας|Μαργαρίτα της Γαλλίας]], αδερφή του [[Φίλιππος Β΄ της Γαλλίας|Φιλίππου Β' της Γαλλίας]], το καλοκαίρι του 1186.

Ο [[Όριο Μαστροπιέρο]], [[Δόγης της Βενετίας]], πολιόρκησε το Ζαντάρ το 1187, αλλά ο Βενετσιάνικος στόλος δεν μπόρεσε να καταλάβει την καλά οχυρωμένη πόλη. Ο [[Βλαντίμιρ Β΄ Γιαροσλάβιτς]], Πρίγκιπας του Χάλιτς ([[Γαλικία (Ανατολική Ευρώπη)|Γαλικίας]], κατέφυγε στην Ουγγαρία στα τέλη του 1188, επειδή οι [[Βογιάρος|βογιάροι]] του είχαν επαναστατήσει. Ο [[Ρόμαν ο Μέγας|Ρόμαν ο Μστισλάβιτς]], Πρίγκιπας του Βλαντίμιρ της Βολινίας, σύντομα κατέλαβε το Χάλιτς αλλά ο Μπέλα εισέβαλε στο Πριγκιπάτο και τον έδιωξε. Αντί να επαναφέρει τον Βλαντιμίρ Γιαροσλάβιτς στην προηγούμενη θέση του, ο Μπέλα τον φυλάκισε και παραχώρησε τον έλεγχο του Χάλιτς στον μικρότερο γιο του [[Ανδρέας Β΄ της Ουγγαρίας|Ανδρέα]]. Ως ένδειξη της κατάκτησής του ο Μπέλα αυτοανακηρύχθηκε βασιλιάς της Γαλικίας.

Το καλοκαίρι του 1189 Γερμανοί [[Γ΄ Σταυροφορία|σταυροφόροι]] βάδισαν μέσω της Ουγγαρίας υπό τις διαταγές του [[Φρειδερίκος Α΄ Βαρβαρόσσα|Φρειδερίκου Α', Αυτοκράτορα της Αγίας Ρωμαϊκής Αυτοκρατορίας]]. Ο Μπέλα καλωσόρισε τον Φρειδερίκο και έστειλε στρατό για να συνοδεύσει τους σταυροφόρους σε όλη τη [[Βαλκάνια|Βαλκανική Χερσόνησο]]. Μετά από αίτημα του Φρειδερίκου ο Μπέλα απελευθέρωσε τον φυλακισμένο αδελφό του Γκέζα, που ενώθηκε με τους σταυροφόρους και έφυγε από την Ουγγαρία. Ο Μπέλα μεσολάβησε για μια συνθήκη ειρήνης μεταξύ του Φρειδερίκου Α' και του Ισαάκιου Β', των οποίων η αμοιβαία δυσπιστία είχε σχεδόν προκαλέσει πόλεμο μεταξύ των Γερμανών σταυροφόρων και των Βυζαντινών.

Ο Βλαντιμίρ Γιαροσλάβιτς δραπέτευσε από την αιχμαλωσία στις αρχές του 1189 ή του 1190. Με τη βοήθεια του [[Καζίμιρ Β΄ ο Δίκαιος|Καζίμιρ Β΄ της Πολωνίας]] έδιωξε τον Aνδρέα από το Χάλιτς και ανέκτησε τον έλεγχο του Πριγκιπάτου. Το 1191 ο Μπέλα συνάντησε τον γαμπρό του, Ισαάκιο Β', στη [[Φιλιππούπολη]] (σημερινό Πλόβντιβ της Βουλγαρίας) και στο [[Σίρμιο]], αλλά τα αποτελέσματα των διαπραγματεύσεών τους παρέμειναν άγνωστα. Μετά από αίτημα του Μπέλα η Αγία Έδρα ενέκρινε την αγιοποίηση του[[Λαδίσλαος Α΄ της Ουγγαρίας|Λαδίσλαου Α' της Ουγγαρίας]] το 1192. Ο Μπέλα εισέβαλε στη Σερβία στις αρχές του 1193. Ο Ισαάκιος Β' απαίτησε την αποχώρηση των στρατευμάτων του και απείλησε τον Μπέλα με πόλεμο. Την ίδια εποχή ο Δόγης [[Ενρίκο Ντάντολο]] επιχείρησε να καταλάβει το Ζάνταρ, αλλά απέτυχε. Το 1193 ο Μπέλα παραχώρησε την [[Ζουπανία Μόντρουσκο και Ριέκα|κομητεία Μόντρουσκο]] της Κροατίας στον Βαρθολομαίο του Κρκ, μέλος της οικογένειας Φράνκοπαν.[105] Αυτό είναι το παλαιότερο βέβαιο παράδειγμα απονομής αξιώματος ως κληρονομικού τίτλου στο Βασίλειο της Ουγγαρίας.

===Τελευταία χρόνια (1194–1196)===
Το 1194 ο Μπέλα διόρισε τον μεγαλύτερο γιο του [[Ίμρε της Ουγγαρίας|Eμερικ]], που είχε ήδη στεφθεί ως ο μελλοντικός βασιλιάς, να διοικεί την Κροατία και τη Δαλματία. Μετά τη νίκη ενός ενωμένου στρατού Βουλγάρων, [[Κουμάνοι|Κουμάνων]] και [[Βλάχοι|Βλάχων]] νίκησε τους Βυζαντινούς στη Μάχη της Αρκαδιόπολης το 1194, ο Μπέλα προθυμοποιήθηκε να βοηθήσει τη Βυζαντινή Αυτοκρατορία. Ωστόσο η εκστρατεία του ακυρώθηκε, επειδή ο γαμπρός του Μπέλα, ο αυτοκράτορας Ισαάκιος Β', εκθρονίστηκε από τον [[Αλέξιος Γ΄ Άγγελος|Αλέξιο Γ' Άγγελο]] τον Απρίλιο του 1195. Ο [[Ερρίκος ΣΤ΄ της Αγίας Ρωμαϊκής Αυτοκρατορίας]] σχεδίαζε να ξεκινήσει εκστρατεία κατά της Βυζαντινής Αυτοκρατορίας για λογαριασμό του εκθρονισμένου αυτοκράτορα, αλλά ο Μπέλα απαγόρευσε στους υπηκόους του να ενωθούν με τον Ερρίκο.

Ο Μπέλα φόρεσε τον σταυρό ως ένδειξη της επιθυμίας του να ηγηθεί μιας σταυροφορίας στους Αγίους Τόπους. Ωστόσο δεν μπόρεσε να εκπληρώσει τον όρκο του, γιατί αρρώστησε και πέθανε στις 23 Απριλίου 1196. Τάφηκε στον [[Βασιλική του Σέκεσφεχερβαρ|Καθεδρικό ναό του Σέκεσφεχερβαρ]]. Τα λείψανά του αναγνωρίστηκαν με σιγουριά από τους αρχαιολόγους κατά τη διάρκεια των ανασκαφών του 19ου αιώνα, επειδή μια σύγχρονή του πηγή - ο Ριχάρδος του Λονδίνου - είχε γράψει για το εξαιρετικό ύψος του Μπέλα. Ο σκελετός του Μπέλα δείχνει ότι είχε ύψος 190 εκατοστά. Τα λείψανα του Μπέλα ενταφιάστηκαν ξανά στην Εκκλησία του Ματθία στη Βουδαπέστη.Από το [[DNA]] από σκελετικά υπολείμματα του Μπέλα και ενός άλλου υποτιθέμενου μέλους της [[Οίκος των Άρπαντ|δυναστείας των Αρπαντ]] οι μελετητές συμπεραίνουν ότι η δυναστεία ανήκε στην Y-[[απλοομάδα]] R1a υποκατηγορία R-SUR51 > R-ARP.

==Οικογένεια==

Η πρώτη σύζυγος του Μπέλα, [[Αγνή της Αντιόχειας|Αγνή]] ήταν κόρη του [[Ραϋνάλδος του Σατιγιόν|Ραϋνάλδου του Σατιγιόν]], και τής [[Κωνσταντία της Αντιόχειας|Κωνσταντίας των Ωτβίλ]] πριγκίπισσας της Αντιόχειας. Η Aγνή γεννήθηκε γύρω στο 1149 και πέθανε γύρω στο 1184. Μετά τον γάμο της το 1170 στην Κωνσταντινούπολη μετονομάστηκε σε Άννα.

Το πρώτο παιδί του Μπέλα Γ΄ και της (Aγνής) Άννας: 
* [[Ίμρε της Ουγγαρίας|Ίμρε]]/Έμερικ, γεννήθηκε το 1174. Η αδελφή τού Έμερικ:
* [[Μαργαρίτα της Ουγγαρίας|Μαργαρίτα]], που μετονομάστηκε Μαρία στην Κωνσταντινούπολη, γεννήθηκε το 1175. Σε ηλικία εννέα ή δέκα ετών παντρεύτηκε τον [[Ισαάκιος Β΄ Άγγελος|Ισαάκιο Β' Άγγελο]] Αυτοκράτορα των Ρωμαίων, που ήταν τότε περίπου 30 ετών. Ο σύζυγος τής Μαρίας απεβίωσε το 1204, πριν από την [[Άλωση της Κωνσταντινούπολης (1204)|Άλωση της Κωνσταντινούπολης]] κατά την [[Δ΄ Σταυροφορία]]. Η (Μαργαρίτα) Μαρία παντρεύτηκε έναν από τους ηγέτες της Σταυροφορίας, το [[Βονιφάτιος ο Μομφερρατικός|Βονιφάτιο τον Μομφερρατικό]], που κατέλαβε τη [[Θεσσαλονίκη]] μετά την πτώση της Αυτοκρατορίας (της Ρωμανίας). Ο ιστορικός Mακ αναφέρει ότι περίπου το 1210 η Μαρία παντρεύτηκε τον [[Νικόλαος Α΄ του Σαιντ-Ομέρ|Νικόλαο Α΄ του Σαιντ-Ομέρ]] μετά το τέλος τού Βονιφάτιου, αλλά ο μελετητής Πήτερ Λοκ αναφέρει ότι η σύζυγος του Σαιντ-Ομέρ και η (Μαργαρίτα) Μαρία δεν ταυτίζονται. Ο δεύτερος γιος του Μπέλα και της (Aγνής) Άννας:
* [[Ανδρέας Β΄ της Ουγγαρίας|Ανδρέας Β΄]] γεννήθηκε γύρω στο 1177. Τα δύο μικρότερα αδέρφια του, ο:
* Σολομών και ο Στέφανος, πέθαναν σε βρεφική ηλικία.[126] Η μικρότερη αδελφή τους:
* [[Κωνσταντία της Ουγγαρίας|Κωνσταντία]] παντρεύτηκε τον βασιλιά [[Ότακαρ Α΄ της Βοημίας]] το 1198 περίπου. 
* Μία τρίτη κόρη του Μπέλα και της (Aγνής) Aννας, της οποίας το όνομα είναι άγνωστο, απεβίωσε σε βρεφική ηλικία.

Μετά το τέλος τής (Aγνής) Άννας, ο Μπέλα έκανε πρόταση γάμου στη Θεοδώρα, εγγονή της αδελφής του Αυτοκράτορα Μανουήλ Α', Θεοδώρας Κομνηνής. Ωστόσο μία σύνοδος τής Βυζαντινής Εκκλησίας απαγόρευσε τον γάμο το 1185, επειδή η Θεοδώρα είχε μπει σε μοναστήρι. Στα τέλη του 1185 ή στις αρχές του 1186 ο Μπέλα Γ΄ ζήτησε το χέρι της Ματθίλδης της Σαξονίας, κόρης του [[Ερρίκος ο Λέων|Ερρίκου του Λέοντα]], Δούκα της Σαξονίας, αλλά ο [[Ερρίκος Β΄ της Αγγλίας]], παππούς της Ματθίλδης, εμπόδισε αυτόν τον γάμο. Τελικά ο Μπέλα Γ΄ νυμφεύτηκε τη χήρα νύφη του Ερρίκου Β' [[Μαργαρίτα της Γαλλίας, βασίλισσα της Αγγλίας και της Ουγγαρίας|Μαργαρίτα της Γαλλίας]] το καλοκαίρι του 1186. Ήταν κόρη του [[Λουδοβίκος Ζ´ της Γαλλίας|Λουδοβίκου Ζ΄]] της Γαλλίας. Η Βασίλισσα Μαργαρίτα μετά το τέλος τού Μπέλα Γ΄ μετακόμισε στους Αγίους Τόπους.

==Υστεροφημία==
Ο Μπέλα ήταν ένας από τους πιο επιφανείς μεσαιωνικούς μονάρχες της Ουγγαρίας. «Η διακυβέρνησή του όχι μόνο αντιπροσώπευε το απόγειο του βασιλείου των [[Οίκος των Άρπαντ|Άρπαντ]], αλλά σηματοδότησε επίσης το τέλος μιας εποχής», σύμφωνα με τον ιστορικό Παλ Ενγκελ. Η ίδρυση από αυτόν της Βασιλικής Καγκελαρίας συνέβαλε στην «επέκταση των γραπτών αρχείων» στην Ουγγαρία. Οι πρώτοι καταστατικοί χάρτες που εκδόθηκαν από βαρόνους εμφανίστηκαν τη δεκαετία του 1190. Σύμφωνα με ένα κατάλογο της εποχής των εσόδων του Μπέλα το ετήσιο εισόδημά του ανερχόταν σε σχεδόν 170.000 μάρκα (περίπου 23 τόνους καθαρό ασήμι). Εάν ο κατάλογος είναι αξιόπιστος το εισόδημά του ξεπερνούσε εκείνων των Βασιλέων της Γαλλίας και της Αγγλίας της εποχής του, αλλά η αξιοπιστία του καταλόγου έχει αμφισβητηθεί από πολλούς ιστορικούς, συμπεριλαμβανομένου του Παλ Ενγκελ.

Περίπου το 1190, μετά από μια πυρκαγιά που κατέστρεψε το Έστεργκομ, ο Μπέλα κάλεσε Γάλλους μαστόρους να ξαναχτίσουν το βασιλικό παλάτι και τον καθεδρικό ναό. Οι κτίστες εισήγαγαν νέες αρχιτεκτονικές μορφές. Το νέο βασιλικό παλάτι και ο καθεδρικός ναός ήταν τα πρώτα δείγματα [[γοτθική αρχιτεκτονική|γοτθικής αρχιτεκτονικής]] στην [[Κεντρική Ευρώπη]]. Νομίσματα που απεικονίζουν ένα διπλό σταυρό, που χρησιμοποιείτο κυρίως στην Εκκλησία της Βυζαντινής Αυτοκρατορίας, κόπηκαν γύρω στο 1190, υποδηλώνοντας ότι ο λεγόμενος «διπλός σταυρός» έγινε μέρος της [[Εθνόσημο της Ουγγαρίας|ουγγρικής βασιλικής εραλδικής]] επί του Μπέλα Γ΄.

==Πρόγονοι==


==Παραπομπές==
<references />

==Πηγές==
**Archdeacon Thomas of Split: History of the Bishops of Salona and Split'' (Latin text by Olga Perić, edited, translated and annotated by Damir Karbić, Mirjana Matijević Sokol and James Ross Sweeney) (2006). CEU Press. .
* 
* "Life of John of Rila from the Stishen (Sofia) Prologue". In Petkov, Kiril (2008). The Voices of Medieval Bulgaria, Seventh-Fifteenth Century: The Records of a Bygone Culture. Brill. pp. 265–268. ISBN 978-90-04-16831-2.
* Ο City of Byzantium, Annals of Niketas Choniatēs (Translated by Harry J. Magoulias) (1984). Wayne State University Press. ISBN 978-0-8143-1764-8.
* The Deeds of Frederick Barbarossa by Otto of Freising and his Continuator, Rahewin (2004). Columbia University Press. ISBN 0-231-13419-3.
* The Hungarian Illuminated Chronicle: Chronica de Gestis Hungarorum (Edited by Dezső Dercsényi) (1970). Corvina, Taplinger Publishing. ISBN 0-8008-4015-1.
*
*
*
*
*
*
*
*
*
*
*
*
* 
*
*
*
*
*
*

Κατηγορία:Βασιλείς της Ουγγαρίας
Κατηγορία:Βασιλείς της Κροατίας
Κατηγορία:Οίκος των Άρπαντ